pythainlp/thaigov-v2-corpus-22032023 huggingface dataset:
วันพุธที่ 1 กุมภาพันธ์ 2566
01/02/2566
โฆษกรัฐบาลเผย นายกฯ พร้อมส่งเสริมอุตสาหกรรมและเทคโนโลยี ผลักดันความร่วมมือไทย – ญี่ปุ่น ต่อยอดการค้าการลงทุนทั้งในระดับท้องถิ่นถึงนิคมอุตสาหกรรม
โฆษกรัฐบาลเผย นายกฯ พร้อมส่งเสริมอุตสาหกรรมและเทคโนโลยี ผลักดันความร่วมมือไทย – ญี่ปุ่น ต่อยอดการค้าการลงทุนทั้งในระดับท้องถิ่นถึงนิคมอุตสาหกรรม
วันนี้ (1 กุมภาพันธ์ 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมส่งเสริมภาคอุตสาหกรรมและเทคโนโลยีอย่างต่อเนื่อง ภายหลังกระทรวงอุตสาหกรรมลงนามบันทึกความร่วมมือ (MOU) ร่วมกับรัฐบาลท้องถิ่นประเทศญี่ปุ่น โดยเน้นย้ำให้หน่วยงานภาครัฐและภาคเอกชนบูรณาการการทำงานร่วมกัน ผลักดันความร่วมมือด้วยการสร้างเครือข่ายทางธุรกิจทั้งในระดับท้องถิ่นไปจนถึงนิคมอุตสาหกรรมเพื่อต่อยอดการค้าการลงทุนให้ไทยเป็นฐานการผลิตภาคอุตสาหกรรมที่มีศักยภาพในอนาคต
โฆษกประจำสำนักนายกรัฐมนตรีกล่าวว่า การลงนามบันทึกความร่วมมือ (MOU) ระหว่างกระทรวงอุตสาหกรรมร่วมกับรัฐบาลท้องถิ่น จังหวัดอิชิกาวะ ประเทศญี่ปุ่น ซึ่งเป็นแหล่งอุตสาหกรรมที่มีศักยภาพ โดยเฉพาะด้านอุตสาหกรรมเครื่องจักรกล อุตสาหกรรมเส้นใยและสิ่งทอ อุตสาหกรรมการผลิตอาหาร และอุตสาหกรรมเกษตร และถือเป็นรัฐบาลท้องถิ่นแห่งที่ 23 ที่ได้มีการลงนามบันทึกความร่วมมือกับกระทรวงอุตสาหกรรม โดยกรมส่งเสริมอุตสาหกรรม (DIPROM) กระทรวงอุตสาหกรรม จะเป็นตัวแทนหลักในการประสานความร่วมมือในลักษณะพื้นที่ต่อพื้นที่เพื่อให้สอดคล้องกับความต้องการของคู่ค้า รวมทั้งเชื่อมโยงความร่วมมือระหว่างกลุ่มผู้ประกอบการอุตสาหกรรม (Cluster) ภายใต้แนวคิด OTAGAI หรือ โอ-ทา-ไก ที่แปลว่า “การช่วยเหลือซึ่งกันและกัน” ซึ่งทั้งสองฝ่ายเห็นพ้องที่จะร่วมกันการประชุมเครือข่ายความร่วมมือด้านการพัฒนาอุตสาหกรรม (OTAGAI Forum) ครั้งที่ 22 ที่เมืองนานาโอะในจังหวัดอิชิกาวะ ช่วงต้นเดือนกุมภาพันธ์ 2566 นี้ เพื่อผลักดันความร่วมมือในสาขาอุตสาหกรรม Carbon-fiber-reinforced polymers จากการประยุกต์ใช้เส้นใยกัญชง เป็นความร่วมมือในสาขาอุตสาหกรรม BCG และความร่วมมือในสาขาอุตสาหกรรมการแปรรูปอาหาร ตลอดจนกระทรวงอุตสาหกรรมได้เชิญชวนนักลงทุนญี่ปุ่นให้เข้ามาลงทุนในไทยเพิ่มเติม ซึ่งปัจจุบันมีนักลงทุนญี่ปุ่นในไทยจำนวนกว่า 6,000 กิจการ
“นายกรัฐมนตรีเน้นย้ำการบูรณาการการทำงานร่วมกันของทุกภาคส่วน โดยการส่งเสริมความร่วมมือ และสร้างเครือข่ายผู้ประกอบการให้สอดคล้องกับความต้องการเริ่มตั้งแต่ในระดับท้องถิ่นเป็นปัจจัยสำคัญในการสร้างรากฐานที่แข็งแกร่ง รวมทั้งเป็นส่วนสนับสนุนให้มีความหลากหลายในทุกประเภทธุรกิจอุตสาหกรรม ตลอดจนสามารถขยายความร่วมมือไปยังมิติอื่น ๆ ทำให้สินค้ามีศักยภาพมากขึ้น ซึ่งความร่วมมือจะเป็นโอกาสสนับสนุนนิคมอุตสาหกรรมของไทยที่มีแนวโน้มเติบโตอย่างต่อเนื่องด้วย” นายอนุชาฯ กล่าว
วันพุธที่ 1 กุมภาพันธ์ 2566
รัฐบาลส่งเสริมสุขภาพและป้องกันโรค แจกถุงยางอนามัยฟรี แก่ผู้มีสิทธิบัตรทอง
วันพุธที่ 1 กุมภาพันธ์ 2566
รัฐบาลส่งเสริมสุขภาพและป้องกันโรค แจกถุงยางอนามัยฟรี แก่ผู้มีสิทธิบัตรทอง
ต่อจากนี้ไป ขอเชิญรับฟังไทยคู่ฟ้า
รัฐบาลเพิ่มสิทธิประโยชน์ด้านการส่งเสริมการป้องกันโรคและดูแลสุขภาพที่ดีแก่ประชาชนในระบบหลักประกั
นสุขภาพแห่งชาติ ป้องกันปัญหาการตั้งครรภ์ไม่พึงประสงค์และโรคติดต่อทางเพศสัมพันธ์
โดยประชาชนผู้มีสิทธิบัตรทองสามารถรับถุงยางอนามัยได้ฟรี ครั้งละ 10 ชิ้น/คน/สัปดาห์ คนละไม่เกิน 52
ครั้ง/ปี ที่หน่วยบริการประจำ หน่วยบริการปฐมภูมิ หน่วยบริการที่รับส่งต่อเฉพาะด้านเวชกรรม
ด้านการพยาบาลและการผดุงครรภ์ ด้านบริการสร้างเสริมสุขภาพและป้องกันโรค ร้านขายยา
และคลินิกชุมชนอบอุ่น ด้วยการลงทะเบียนผ่านแอปพลิเคชัน “เป๋าตัง”
สำหรับผู้ที่ไม่มีโทรศัพท์มือถือแบบสมาร์ทโฟน
สามารถนำบัตรประชาชนไปลงทะเบียนรับบริการได้ที่หน่วยบริการโดยตรง ตั้งแต่บัดนี้ (1ก.พ.66) เป็นต้นไป
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 1 กุมภาพันธ์ 2566
วธ.ร่วมมือเครือข่ายศิลปินพื้นบ้าน ขับเคลื่อนงานวัฒนธรรมท้องถิ่น ดันศิลปินพื้นบ้านไทย มีเวทีเผยแพร่ศิลปวัฒนธรรมไทย
วธ.ร่วมมือเครือข่ายศิลปินพื้นบ้าน ขับเคลื่อนงานวัฒนธรรมท้องถิ่น ดันศิลปินพื้นบ้านไทย มีเวทีเผยแพร่ศิลปวัฒนธรรมไทย พร้อมทำงานเชิงรุก ให้เป็นที่รู้จักในวงกว้าง เกิดการจ้างงาน รายได้เพิ่มขึ้น อาชีพมั่นคง
วธ.ร่วมมือเครือข่ายศิลปินพื้นบ้าน ขับเคลื่อนงานวัฒนธรรมท้องถิ่น ดันศิลปินพื้นบ้านไทย มีเวทีเผยแพร่ศิลปวัฒนธรรมไทย พร้อมทำงานเชิงรุก ให้เป็นที่รู้จักในวงกว้าง เกิดการจ้างงาน รายได้เพิ่มขึ้น อาชีพมั่นคง
เมื่อเร็วๆนี้ นายกสมาคมศิลปินพื้นบ้านแห่งประเทศไทยและเครือข่าย เข้าพบนางยุพา ทวีวัฒนะกิจบวร ปลัดกระทรวงวัฒนธรรม เพื่อหารือการขับเคลื่อนงานด้านศิลปะและวัฒนธรรมพื้นบ้าน พร้อมรับฟังนโยบายการดำเนินงานขับเคลื่อนงานศิลปะและวัฒนธรรมพื้นบ้านของกระทรวงวัฒนธรรม โดยมีนางโชติกา อัครกิจโสภากุล รองปลัดกระทรวงวัฒนธรรม นายธนวัฒน์ ราชวัง นายกสมาคมกลองและศิลปะการแสดงล้านนา และคณะผู้แทนสมาคมพื้นบ้าน เข้าร่วม ณ ห้องประชุม 1 ชั้น 8 อาคารวัฒนธรรมวิศิษฏ์ กระทรวงวัฒนธรรม
ปลัด วธ. กล่าวว่า ขอขอบคุณเครือข่ายสมาคมศิลปินพื้นบ้าน 9 สมาคม ประกอบด้วย สมาคมลิเกประเทศไทย สมาคมเพลงพื้นบ้านภาคกลางประเทศไทย สมาคมอุปรากรจีน สมาคมศิลปินขับซอล้านนา สมาคมกลองและศิลปะการแสดงล้านนา สมาคมศิลปินพื้นบ้านอีสานใต้ สมาคมหมอลำอีสาน สมาคมหนังตะลุงปักษ์ใต้ และสหพันธ์สมาคมโนราแห่งประเทศไทย ที่ได้ให้ความร่วมมือในการขับเคลื่อนงานศิลปวัฒนธรรมอย่างต่อเนื่อง ซึ่งทางเครือข่ายศิลปินฯได้แสดงความขอบคุณในการสนับสนุนศิลปินพื้นบ้านให้มีเวทีแสดงถึงศักยภาพในหลากหลายพื้นที่ โดยการมาพบในครั้งนี้ทางเครือข่ายศิลปินฯได้ร่วมหารือพร้อมรับฟังนโยบายของวธ. แนวทางการขับเคลื่อนงานด้านศิลปวัฒนธรรมพื้นบ้านของไทยในอนาคต มุ่งการทำงานในเชิงรุก และให้มีการเก็บข้อมูลตัวเลขเมื่อลงพื้นที่จัดการแสดงในพื้นที่นั้นๆ อาทิ ยอดผู้เข้าร่วมชม ตลอดจนรายได้จากการจัดงาน เพื่อให้ทางวธ.นำมาแผนและขับเคลื่อนกิจกรรมหรือโครงการต่างๆ ส่งเสริมศิลปินพื้นบ้านให้ก้าวหน้ามากขึ้น ให้มีการผนึกกำลังที่เข้มแข็งระหว่างศิลปินและชุมชน
นางยุพา กล่าวอีกว่า ที่ผ่านมาวธ. ได้มีโครงการเยียวยาศิลปินที่มีอายุเกิน 65 ปี ช่วยเหลือเยียวยาบรรเทาความเดือดร้อนแก่กลุ่มศิลปินและกลุ่มเครือข่ายอุตสาหกรรมบันเทิงที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 (โควิด-19) รวมถึงการดำเนินงานขับเคลื่อนกิจกรรมโครงการด้านศิลปวัฒนธรรมในระดับพื้นบ้าน ชุมชน จังหวัด จนถึงระดับประเทศมาอย่างต่อเนื่อง ทำให้ศิลปินพื้นบ้านได้เป็นที่รู้จัก มีการบอกต่อ และเกิดการจ้างงาน มีรายได้เพิ่มขึ้น ตลอดจนมีการบูรณาการทำงานร่วมกับหน่วยงานในพื้นที่ได้อย่างรวมกันเป็นหนึ่งเดียว ทั้งนี้วธ.พร้อมจะสนับสนุนและต่อยอดการดำเนินงานศิลปวัฒนธรรมพื้นบ้าน ให้มีเวทีเผยแพร่ความสามารถและศักยภาพของศิลปินพื้นบ้านไทย เกิดการจ้างงาน รายได้ และมีความมั่นคงต่อไป
วันพุธที่ 1 กุมภาพันธ์ 2566
เชิดชูเกียรติทหารกล้า “วันทหารผ่านศึก” เทศกาลดอกป๊อปปี้บาน 3 ก.พ. 2566
พันเอกหญิง ทักษดา สังขจันทร์ นายกสมาคมภริยาข้าราชการสำนักงานปลัดกระทรวงกลาโหม นำคณะกรรมการสมาคมภริยาข้าราชการสำนักงานปลัดกระทรวงกลาโหม ออกจำหน่ายดอกป๊อปปี้จากมูลนิธิสงเคราะห์ครอบครัวทหารผ่านศึกในศาลาว่าการกลาโหม ในราคาดอกละ 20 บาท
ทั้งนี้ พลเอก สนิธชนก สังขจันทร์ ปลัดกระทรวงกลาโหม ได้ร่วมอุดหนุนซื้อดอกป๊อปปี้ของสมาคมฯ เพื่อนำรายได้ช่วยเหลือครอบครัวทหารผ่านศึกด้วย
สำหรับดอกป๊อปปี้ดอกไม้ประจำวันทหารผ่านศึกนั้น ในทางสากลถือว่าเป็นดอกไม้ที่สื่อความหมายถึงทหารผ่านศึกผู้พลีเลือดเนื้อและชีวิตเพื่อปกป้องมาตุภูมิอันเป็นที่รัก ซึ่งมีประวัติเกี่ยวโยงถึงสมรภูมิฟลานเดอร์ส สมรภูมิเบลเยี่ยมและเนเธอร์แลนด์ระหว่างสัมพันธมิตรและเยอรมัน ในสงครามโลกครั้งที่ 1 โดยสงครามในครั้งนั้น ทหารพันธมิตรได้รับบาดเจ็บและเสียชีวิตจากสมรภูมินี้มากที่สุด จอมพลเอิร์ล ออฟ เฮก ผู้บัญชาการรบที่นั่นได้เห็นปรากฏการณ์ธรรมชาติที่น่าพิศวงที่เกิดขึ้น ณ สมรภูมิดังกล่าวในบริเวณหลุมฝังศพทหาร โดยมีดอกป๊อปปี้ป่าขึ้นอยู่เดียรดาษทั่วไปทำให้เกิดเป็นลานสีแดงฉานสวยงาม ตั้งแต่นั้นมาดอกป๊อปปี้จึงกลายเป็นดอกไม้อนุสรณ์แห่งวีรกรรมของทหารผ่านศึกและเตือนใจให้ระลึกถึงเลือดสีแดงของทหารที่ได้เสียสละเพื่อประเทศชาติ
เพื่อเป็นการระลึกถึงเกียรติภูมิของนักรบกล้าหาญจึงได้กำหนดให้ดอกป๊อปปี้เป็นดอกไม้ที่ระลึกสำหรับทหารผ่านศึกไทยเช่นเดียวกับในต่างประเทศ และในโอกาสวันทหารผ่านศึก 3 กุมภาพันธ์ 2566 นี้ได้ครบรอบอีกวาระหนึ่ง องค์การสงเคราะห์ทหารผ่านศึก ในพระบรมราชูปถัมภ์ จึงขอเชิญชวนประชาชนชาวไทย ร่วมรำลึกถึงวีรกรรม ความกล้าหาญและความเสียสละของทหารผ่านศึก ซึ่งที่ผ่านมาได้เคยประกอบคุณงามความดีเพื่อชาติบ้านเมืองทำให้พวกเราได้อยู่อย่างสงบสุขมาจนถึงปัจจุบัน
วันอังคารที่ 14 กุมภาพันธ์ 2566
14/02/2566
​นรม.ชื่นชมเด็กไทยเก่ง! คว้ารางวัลชนะเลิศสิ่งประดิษฐ์ ผงกำจัดพยาธิในอาหารจากใบข่าอ่อน ตอบโจทย์ปัญหาคนชอบบริโภคอาหารดิบ
​นรม.ชื่นชมเด็กไทยเก่ง! คว้ารางวัลชนะเลิศสิ่งประดิษฐ์ ผงกำจัดพยาธิในอาหารจากใบข่าอ่อน ตอบโจทย์ปัญหาคนชอบบริโภคอาหารดิบ
วันที่ 14 กุมภาพันธ์ 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ชื่นชมเด็กนักเรียนเก่งจากโรงเรียนธรรมวิทยามูลนิธิจังหวัดยะลา ที่ได้รับรางวัลรางวัลชนะเลิศด้านอาหาร ระดับมัธยมศึกษา จากเวทีประกวดสิ่งประดิษฐ์ระดับเยาวชน Thailand New Gen Inventors Award : I-New Gen Award 2023 กับผลงาน “ผลิตภัณฑ์ผงกำจัดพยาธิในอาหารจากใบข่าอ่อนธรรมชาติ (Boega)” ในวันนักประดิษฐ์ ประจำปี 2566 ซึ่งเป็นการตอบโจทย์ของคนที่ชอบอาหารประเภทสุกๆ ดิบๆ ที่อาจพบพยาธิซึ่งเป็นสาเหตุของหลายๆ โรค ที่อาจทำให้เสียชีวิตได้ ผลงานนี้จึงถือเป็นผลิตภัณฑ์ที่ช่วยป้องกันสุขภาพของประชาชน ลดอาการเจ็บป่วย รวมถึงลดภาระค่าใช้จ่ายในการรักษาโรคด้วย
นางสาวรัชดา กล่าวว่า ใบข่าอ่อนธรรมชาติ มีสรรพคุณในการกำจัดพยาธิ ทางทีมนักประดิษฐ์จึงคิดค้นผลิตภัณฑ์ Boega ขึ้น จากการทดสอบผงใบข่า 5 กรัมต่อน้ำ 100 มิลลิลิตร พบว่าสามารถกำจัดพยาธิได้ดีที่สุดภายในเวลาเฉลี่ย 5.94 นาทีเท่านั้น วิธีการใช้มีขั้นตอนง่ายๆ คือ นำผง Boega ใส่น้ำในภาชนะที่เตรียมไว้ จากนั้นนำอาหารสดมาแช่ทิ้งไว้ประมาณ 15 – 20 นาที แล้วล้างออกด้วยน้ำสะอาด เพียงเท่านี้ ก็สามารถนำวัตถุดิบไปประกอบอาหารได้ตามปกติ ปราศจากพยาธิและสารตกค้าง ผลิตภัณฑ์ชิ้นนี้เป็นผลงานจากโรงเรียนธรรมวิทยามูลนิธิยะลา โดยมีทีมนักประดิษฐ์ ประกอบด้วย 1)นางสาวตัสนีม จะปะกิยา 2)นางสาวสูเฟียนี บาโงปะแต 3)นางสาวนุรฟาซีฬา ดือราแม และ 4)นางสาวมีรซา อาแด นักเรียนระดับชั้นมัธยมศึกษา ปีที่ 5 และคณะครูที่ปรึกษา ประกอบด้วย นางสาวสุไวบะ บือราเฮง นางสาวนุรมา สะบือลา นางฮาร์ตีนี มะเซ็ง นางกูยาวาเฮร์ แซแร และนางสาวซูไมยะห์ สมูซอ
"นายกรัฐมนตรี ชื่นชมความสำเร็จของนักเรียนโรงเรียนธรรมวิทยามูลนิธิ เพราะเป็นการประยุกต์ใช้ความรู้ทางวิทยาศาสตร์กับสมุนไพรใกล้ตัว เพื่อตอบโจทย์แก้ปัญหาทางสุขภาพซึ่งสามารถนำไปใช้ได้จริงในชีวิตประจำวัน ซึ่งเป็นอีกหนึ่งตัวอย่างที่หน้าชื่นชมอย่างมากและควรได้รับการผลักดันให้เกิดการนำสิ่งประดิษฐ์นี้ไปใช้อย่างกว้างขวางด้วย ทั้งนี้ การส่งเสริมเด็กไทยให้มีความสามารถทางวิทยาศาสตร์และเทคโนโลยีเป็นเป้าหมายสำคัญของรัฐบาลเพื่อให้เยาวชนเติบโตเป็นทุนมนุษย์นำพาประเทศก้าวข้าวกับดักประเทศรายได้ปานกลาง ลดความเหลื่อมล้ำอย่างยั่งยืน" นางสาวรัชดา กล่าว
วันอังคารที่ 14 กุมภาพันธ์ 2566
14/02/2566
“รมว.สุชาติ” สั่ง กสร. และ สปส. ลงพื้นที่เหตุเพลิงไหม้โรงงานผลิตอุปกรณ์เครื่องบิน จังหวัดชลบุรี
รมว.แรงงาน ห่วงลูกจ้างเหตุเพลิงไหม้โรงงานผลิตอุปกรณ์เครื่องบิน จ.ชลบุรี ได้รับบาดเจ็บ สั่งการกรมสวัสดิการและคุ้มครองแรงงาน และสำนักงานประกันสังคม ตรวจสอบสาเหตุ และให้ความช่วยเหลือลูกจ้างที่ได้รับบาดเจ็บทันที โดยเรียกนายจ้างสอบสาเหตุ 24 กุมภาพันธ์นี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึง เหตุเพลิงไหม้โรงงานผลิตอุปกรณ์เครื่องบิน จังหวัดชลบุรี ทำลูกจ้างได้รับบาดเจ็บ ว่า ตนมีความห่วงใยลูกจ้างที่ได้รับบาดเจ็บจากอุบัติเหตุดังกล่าว จึงได้สั่งการให้กรมสวัสดิการและคุ้มครองแรงงาน (กสร.) และสำนักงานประกันสังคม (สปส.) เร่งตรวจสอบข้อเท็จจริงพร้อมให้ความช่วยเหลือลูกจ้างทันที ในเบื้องต้นได้รับรายงานจากพนักงานตรวจความปลอดภัย สำนักงานสวัสดิการและคุ้มครองแรงงานจังหวัดชลบุรี (สสค.ชลบุรี) และศูนย์ความปลอดภัยในการทำงานเขต 2 (ศปข.2) ว่า เมื่อวันอาทิตย์ที่ 12 กุมภาพันธ์ที่ผ่านมา เวลาประมาณ 19.40 น. เกิดเหตุเพลิงไหม้บริษัทแห่งหนึ่งตั้งอยู่ในนิคมอุตสาหกรรมปิ่นทอง อ.ศรีราชา จ.ชลบุรี ประกอบกิจการผลิตผลิตภัณฑ์ที่เกี่ยวกับเครื่องยนต์การบินและกังหัน มีลูกจ้างทั้งหมด 286 คน ขณะเกิดเหตุ นายธนพัฒน์ จิตรักษ์ ลูกจ้างซึ่งเป็นพนักงานฝ่ายผลิต เตรียมเข้างานกะกลางคืน พบเห็นเปลวไฟลุกบนฝ้าภายในห้องกัดผิวชิ้นงาน จึงวิ่งไปหยิบถังดับเพลิงมาฉีดแต่ไฟได้ลุกลามอย่างรวดเร็ว นายธนพัฒน์ฯ ได้วิ่งออกมาภายนอกตัวอาคาร และได้รับบาดเจ็บโดยถูกสะเก็ดพลาสติกร้อนหยดมาใส่แขนทั้ง 2 ข้าง ทำให้มีอาการบวมแดงไหม้เล็กน้อย และไม่มีลูกจ้างรายอื่นได้รับบาดเจ็บ เนื่องจากในเวลาเกิดเหตุยังไม่เป็นเวลาเริ่มงาน ส่วนนายธนพัฒน์ฯ ลูกจ้างที่ได้รับบาดเจ็บถูกนำส่งโรงพยาบาลพญาไทศรีราชา แพทย์ได้ทำการรักษาและให้กลับบ้านได้ ทั้งนี้ได้สั่งการให้เจ้าหน้าที่สปส.ชลบุรีได้เดินทางไปเยี่ยมลูกจ้างที่ได้รับบาดเจ็บและดำเนินการให้ได้รับสิทธิประโยชน์ตามกฎหมายต่อไป สำหรับสาเหตุของเพลิงไหม้ในครั้งนี้พนักงานตรวจความปลอดภัย สสค.ชลบุรี จะได้ดำเนินการตรวจสอบสาเหตุข้อเท็จจริงต่อไป
ด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวว่า เบื้องต้นพนักงานตรวจความปลอดภัย สสค.ชลบุรี ได้ตรวจสอบแล้วพบว่า ได้มีการปฏิบัติตามกฎหมายความปลอดภัยฯ เช่น มีการฝึกซ้อมดับเพลิงและอพยพหนีไฟ การอบรมดับเพลิงขั้นต้น เป็นต้น อย่างไรก็ตาม พนักงานตรวจความปลอดภัยจะเรียกนายจ้างมาสอบข้อเท็จจริงเพิ่มเติมในวันที่ 24 กุมภาพันธ์นี้
ซึ่งเหตุเพลิงไหม้ในครั้งนี้ส่งผลให้อาคารที่ใช้ปฏิบัติงานได้รับความเสียหายไม่สามารถปฏิบัติงานได้ตามปกตินายจ้างจะใช้มาตรการหยุดกิจการชั่วคราว โดยจ่ายเงินให้ลูกจ้างร้อยละ 75 ตลอดระยะเวลาที่หยุด ทั้งนี้พนักงานตรวจแรงงานจะติดตามอย่างใกล้ชิดเพื่อให้ลูกจ้างได้รับสิทธิประโยชน์ตามที่กฎหมายกำหนด
ทางด้าน นายบุญสงค์ ทัพชัยยุทธ์ เลขาธิการสำนักงานประกันสังคม (สปส.) กล่าวเพิ่มว่า ในส่วนของสำนักงานประกันสังคมจังหวัดชลบุรี สาขาศรีราชา ได้ตรวจสอบแล้วพบว่า ลูกจ้างผู้ได้รับบาดเจ็บ 1 ราย เป็นผู้ประกันตนตามกฎหมาย ชื่อ นายธนพัฒน์ จิตรักษ์ อายุ 31 ปี ได้รับบาดเจ็บไฟไหม้ที่แขนทั้งสองข้าง จะได้รับค่ารักษาพยาบาลเท่าที่จ่ายจริงตามความจำเป็นแต่ไม่เกินตามอัตราที่กำหนดในกฎกระทรวง จนสิ้นสุดการรักษาพยาบาล กรณีลูกจ้างหยุดพักรักษาตัวตามคำสั่งแพทย์จะได้รับค่าทดแทน 70% ของค่าจ้าง ตั้งแต่วันแรกที่หยุดงานแต่ไม่เกิน 1 ปี
วันจันทร์ที่ 13 กุมภาพันธ์ 2566
13/02/2566
มหาดไทย แจ้งความ เอาผิด "มูลนิธิเป็นต่อกรุ๊ป" เข้าข่ายผิด 3 ข้อหา พร้อมประสานกระทรวง DEs ดำเนินการตามอำนาจหน้าที่ และกำชับผู้ว่าฯ – นายอำเภอ ทั่วประเทศ ตรวจสอบการดำเนินงานมูลนิธิ
มหาดไทย แจ้งความ เอาผิด "มูลนิธิเป็นต่อกรุ๊ป" เข้าข่ายผิด 3 ข้อหา พร้อมประสานกระทรวง DEs ดำเนินการตามอำนาจหน้าที่ และกำชับผู้ว่าฯ – นายอำเภอ ทั่วประเทศ ตรวจสอบการดำเนินงานมูลนิธิทุกแห่ง หากพบการกระทำผิดกฎหมายต้องดำเนินการตามอำนาจหน้าที่อย่างเด็ดขาด
วันนี้ (13 ก.พ. 66) นายสุทธิพงษ์ จุลเจริญ ปลัดกระทรวงมหาดไทย เปิดเผยว่า ตามที่กระทรวงมหาดไทยได้มอบหมายให้กรมการปกครองดำเนินการตรวจสอบกรณีมีการใช้ชื่อระบุว่า "มูลนิธิเป็นต่อกรุ๊ป" ซึ่งพบว่าไม่ได้จดทะเบียนจัดตั้งมูลนิธิอย่างถูกต้องตามกฎหมาย โดยในวันนี้ ได้มอบหมายให้ พนักงานฝ่ายปกครอง สำนักการสอบสวนและนิติการ กรมการปกครอง ในฐานะหน่วยงานที่มีอำนาจหน้าที่ในการรับจดทะเบียนมูลนิธิ ไปแจ้งความต่อ พนักงานสอบสวนสถานีตำรวจนครบาลนางเลิ้ง เพื่อดำเนินคดีกับเจ้าของมูลนิธิเป็นต่อ หลังพบว่า ไม่ได้มีการจดแจ้งขออนุญาตก่อตั้งมูลนิธิ ทั้งนี้ การดำเนินกิจกรรมต่าง ๆ และการเผยแพร่ข้อมูลข่าวสารสู่สาธารณชนในชื่อของมูลนิธิเป็นต่อกรุ๊ป เข้าข่ายความผิดตามกฎหมาย ใน 3 ความผิดฐาน คือ 1) ผิด พระราชบัญญัติกำหนด ความผิดเกี่ยวกับห้างหุ้นส่วนจดทะเบียน ห้างหุ้นส่วนจำกัด บริษัทจำกัด สมาคม และมูลนิธิ พ.ศ.2499 ที่ได้ใช้คำว่า “มูลนิธิ” ประกอบกับชื่อในดวงตราและเอกสารอื่นเกี่ยวกับธุรกิจ โดยไม่ได้มีการจดทะเบียนจัดตั้งมูลนิธิ 2) ผิดพระราชบัญญัติควบคุมการเรี่ยไร พ.ศ.2487 มาตร 8 ประกอบมาตรา 17 และ 3) ผิดพระราชบัญญัติว่าด้วยการกระทำความผิดเกี่ยวกับคอมพิวเตอร์ พ.ศ. 2560 มาตรา 14 นำข้อมูลอันเป็นเท็จสู่ระบบคอมพิวเตอร์ นอกจากนี้ ได้กำชับให้กรมการปกครองได้บูรณาการประสานงานการทำงานร่วมกับกองบังคับการปราบปรามอย่างใกล้ชิด เพื่อทำการสอบสวนขยายผลต่อไป
นายสุทธิพงษ์ จุลเจริญ กล่าวเพิ่มเติมว่า นอกจากนี้ ตนได้ลงนามหนังสือถึงปลัดกระทรวงดิจิทัลเพื่อเศรษฐกิจและสังคม (DEs) ภายหลังกระทรวงมหาดไทยได้ดำเนินการตรวจสอบผ่านเว็บไซต์ https:/www.pentorfoundation.com ซึ่งการกระทำของบุคคลที่แอบอ้างใช้คำว่า "มูลนิธิ" ผ่านเว็บไชต์ดังกล่าวข้างต้น อาจเข้าข่ายเป็นความผิดตามกฎหมายและเป็นการกระทำที่อาจทำให้บุคคลอื่นหลงเชื่อว่ากิจการนั้นเป็นมูลนิธิที่ได้จดทะเบียนตามประมวลกฎหมายแพ่งและพาณิชย์ อาจเป็นการกระทำโดยทุจริตหรือหลอกลวง นำเข้าสู่ระบบคอมพิวเตอร์ซึ่งข้อมูลคอมพิวเตอร์ที่บิดเบือนหรือปลอมไม่ว่าทั้งหมดหรือบางส่วน หรือข้อมูลคอมพิวเตอร์อันเป็นเท็จโดยประการที่น่าจะเกิดความเสียหายแก่ประชาชน อันมิใช่การกระทำความผิดฐานหมิ่นประมาทตามประมวลกฎหมายอาญาตามมาตรา 14 แห่งพระราชบัญญัติว่าด้วยการกระทำความผิดเกี่ยวกับคอมพิวเตอร์ พ.ศ. 2560 เพื่อกระทรวง DEs พิจารณาดำเนินการตามอำนาจหน้าที่ต่อไป
“กระทรวงมหาดไทยได้สั่งการไปยังผู้ว่าราชการจังหวัดทุกจังหวัดในฐานะนายทะเบียนมูลนิธิจังหวัดกำชับนายอำเภอทุกอำเภอตรวจสอบการดำเนินงานของมูลนิธิต่าง ๆ ที่อาจเกี่ยวพันกับธุรกิจผิดกฎหมายว่ามีการขออนุญาตก่อตั้งมูลนิธิ เพื่อแสวงหาผลประโยชน์ที่ผิดกฎหมาย รวมทั้งตรวจสอบการดำเนินกิจการของมูลนิธิที่ได้มีการก่อตั้งแล้ว หากพบความผิดปกติทางการเงิน หรือไม่ได้มีกิจกรรม หรือมีการดำเนินการที่เข้าข่ายความผิด ต้องดำเนินการให้เป็นไปตามกฎหมายอย่างเคร่งครัด” ปลัด มท. กล่าวในช่วงท้าย
วันอังคารที่ 14 กุมภาพันธ์ 2566
14/02/2566
นายกฯ เยี่ยมชมกิจกรรมอาสาสมัครผู้สูงอายุ ศธ. สร้างคุณค่าพัฒนากลุ่มผู้สูงวัยรอบด้าน ตั้งเป้าสร้างแกนนำกว่า 30,000 คนทั่วประเทศ ชื่นชมอาสาสมัครเข้าร่วมกิจกรรมด้วยจิตกุศล
นายกฯ เยี่ยมชมกิจกรรมอส.ศธ. สร้างคุณค่าพัฒนากลุ่มผู้สูงวัยรอบด้าน ตั้งเป้าสร้างแกนนำกว่า 30,000 คนทั่วประเทศ ชื่นชมอาสาสมัครเข้าร่วมกิจกรรมด้วยจิตกุศล เป็นกำลังสำคัญช่วยเพิ่มศักยภาพผู้สูงวัย ร่วมพาประเทศก้าวผ่านสถานการณ์สังคมผู้สูงวัยไปได้ด้วยดี
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (14 กุมภาพันธ์ 2566) เวลา 08.45 น. ณ โถงกลาง ตึกสันติไมตรี ทำเนียบรัฐบาล นางสาวตรีนุช เทียนทอง รัฐมนตรีว่าการกระทรวงศึกษาธิการ และคณะผู้บริหาร เข้าพบ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อประชาสัมพันธ์กิจกรรมอาสาสมัครผู้สูงอายุกระทรวงศึกษาธิการ (อส.ศธ.) โดยมีนายธนกร วังบุญคงชนะ รัฐมนตรีประจำสำนักนายกรัฐมนตรี คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ นายพีระพันธุ์ สาลีรัฐวิภาค เลขาธิการนายกรัฐมนตรี และตัวแทนชมรมผู้สูงอายุ เข้าร่วม
นายกรัฐมนตรีเยี่ยมชมภารกิจโครงการและแนวทางการขับเคลื่อนกิจกรรมระยะต่าง ๆ รวมทั้งการสมัครเข้าร่วมโครงการ โดยนายกรัฐมนตรีได้ลงทะเบียนอาสาสมัครผู้สูงอายุพร้อมรับบัตรประจำตัวด้วย
“รัฐบาลให้ความสำคัญกับการเตรียมและพัฒนาคนในทุกช่วงวัย ซึ่งประเทศไทยเข้าสู่สังคมผู้สูงอายุอย่างสมบูรณ์ ดังนั้นการส่งเสริมให้ทุกภาคส่วนมีส่วนร่วมในการพัฒนาศักยภาพของผู้สูงอายุด้วยกิจกรรมต่าง ๆ ตามความเหมาะสม จะช่วยให้ผู้สูงอายุมีความเข้าใจในการรักษาสุขภาพกาย สุขภาพใจ มีสัมพันธภาพที่ดีกับผู้อื่น และใช้เวลาว่างให้เกิดประโยชน์ นอกจากนี้ อส.ศธ. ยังเป็นกำลังสำคัญในการช่วยเพิ่มศักยภาพผู้สูงวัยและยังเป็นการเตรียมพัฒนากำลังคนอย่างเต็มกำลังเพื่อร่วมพาประเทศก้าวผ่านสถานการณ์สังคมผู้สูงวัยไปได้ด้วยดี ทั้งนี้ นายกฯ ขอให้มีการประสานงานและบูรณาการทำงานร่วมกันระหว่างหน่วยงานและภาคีเครือข่ายที่เกี่ยวข้อง เพื่อร่วมกันสนับสนุนและขับเคลื่อนกิจกรรมให้บรรลุเป้าหมายลงสู่พื้นที่ต่าง ๆ ทั่วประเทศอย่างเป็นรูปธรรม พร้อมแสดงความชื่นชมอาสาสมัครที่เข้าร่วมกิจกรรมด้วยจิตกุศล” นายอนุชาฯ กล่าว
สำหรับกิจกรรม อส.ศธ. ตั้งเป้ารับมือกับภาวะสังคมผู้สูงวัยที่กำลังมีแนวโน้มสูงขึ้น ภายใต้แนวคิด “สร้างอาชีพ สร้างรายได้ สร้างคุณค่า” เพื่อสร้างความสุขให้กับกลุ่มผู้สูงอายุ คือ ครูเกษียณอายุราชการ กลุ่มแรงงานไม่มีสวัสดิการ กลุ่มผู้เชี่ยวชาญทางวิชาชีพ กลุ่มที่ต้องการอาชีพเสริม และกลุ่ม NEED โดยการขับเคลื่อนระยะสั้นจะเปิดรับสมัคร อส.ศธ. ผ่านระบบออนไลน์ ตั้งเป้าหมายมากกว่า 30,000 คน ซึ่งจะเป็นบุคลากรสำคัญเพื่อดำเนินการร่วมกับกระทรวงแรงงาน กระทรวงการพัฒนาสังคมและความมั่นคงของมนุษย์ กระทรวงมหาดไทย และหน่วยงานต่าง ๆ ที่เกี่ยวข้องเพื่อช่วยกันพัฒนากำลังคนทุกกลุ่มวัยในระดับพื้นที่ทั่วประเทศ โดยผู้สูงอายุที่สนใจสามารถตรวจสอบคุณสมบัติและสมัครได้ที่เว็บไซต์ volunteers.moe.go.th หรือ www.moe.go.th หัวข้อ “ข่าวประชาสัมพันธ์” และสามารถขอรับใบสมัครได้ที่สำนักงานศึกษาธิการจังหวัดทุกจังหวัด ในเวลาราชการ ตั้งแต่บัดนี้ - 26 กุมภาพันธ์ 2566
วันอังคารที่ 14 กุมภาพันธ์ 2566
14/02/2566
ครม.อนุมัติร่างเอ็มโอยู EECกับกวางตุ้ง ขยายระยะเวลาร่วมมือด้านเศรษฐกิจ การลงทุนอุตสาหกรรมสำคัญ ทั้งอุตสาหกรรมยานยนต์สมัยใหม่–อุตสาหกรรมการแพทย์ เชื่อมโยง EEC-กวางตุ้ง-ฮ่องกง–มาเก๊า
ครม.อนุมัติร่างเอ็มโอยู EECกับกวางตุ้ง ขยายระยะเวลาร่วมมือด้านเศรษฐกิจ การลงทุน อุตสาหกรรมสำคัญ ทั้งอุตสาหกรรมยานยนต์สมัยใหม่–อุตสาหกรรมการแพทย์ เชื่อมโยง EEC-กวางตุ้ง-ฮ่องกง–มาเก๊า
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) วันที่ 14 กุมภาพันธ์ 2566 ว่า ที่ประชุมครม. มีมติเห็นชอบและอนุมัติร่างพิธีสารแก้ไขบันทึกความเข้าใจว่าด้วยความร่วมมือระหว่างสำนักงานคณะกรรมการนโยบายเขตพัฒนาพิเศษภาคตะวันออก (สกพอ.) กับรัฐบาลมณฑลกวางตุ้ง เพื่อขยายระยะเวลาบันทึกความเข้าใจว่าด้วยความร่วมมือระหว่างสำนักงานคณะกรรมการนโยบายเขตพัฒนาพิเศษภาคตะวันออก (สกพอ.) กับรัฐบาลมณฑลกวางตุ้ง ที่มีระยะเวลาบังคับใช้ 3 ปี คือระหว่างวันที่ 22 ต.ค. 62 – 21 ต.ค. 65 ออกไปจนกว่าจะมีการประชุมระดับสูงไทย - มณฑลกวางตุ้งครั้งที่ 2 ในปีนี้ ซึ่งคาดว่าจะจัดขึ้นในช่วงเดือน ส.ค. เพื่อให้สามารถดำเนินการสร้างความร่วมมือด้านเศรษฐกิจระหว่างสองฝ่ายได้อย่างต่อเนื่อง โดยจะจัดพิธีลงนามผ่านระบบออนไลน์ภายหลังจากที่ ครม. ให้ความเห็นชอบ ทั้งนี้ ในการประชุมระดับสูงไทย - มณฑลกวางตุ้ง ครั้งที่ 2 ทั้งสองฝ่ายจะพิจารณาร่วมกันจัดทำและรับรองบันทึกความเข้าใจว่าด้วยความร่วมมือด้านเศรษฐกิจฯ ฉบับใหม่ ในช่วงการประชุมดังกล่าวด้วย
น.ส.ทิพานัน กล่าวว่า ที่ผ่านมา สกพอ. และรัฐบาลมณฑลกวางตุ้งได้ดำเนินการตามกรอบบันทึกความเข้าใจดังกล่าวอันเป็นประโยชน์ต่อเศรษฐกิจของทั้งสองประเทศ โดยเฉพาะการลงทุนในอุตสาหกรรมเป้าหมายในพื้นที่เขตพัฒนาพิเศษ ภาคตะวันออก (Eastern Economic Corridor : EEC) อาทิเช่น
1. อุตสาหกรรมยานยนต์สมัยใหม่ โดยร่วมผลักดันให้บริษัท BYD Auto นำเข้ายานยนต์ไฟฟ้ามายังไทย และลงทุนโครงการจัดตั้งโรงงานผลิตยานยนต์ไฟฟ้าทั้งแบบยานยนต์แบตเตอรี่ (Electronic Vehicles: EV) และรถยนต์ไฟฟ้าแบบผสมเสียบปลั๊ก (Plug - In Hybrid Electric Vehicle : PHEV) ในพื้นที่ EEC ซึ่งคาดว่าจะเริ่มผลิตได้ในปี 2567 ด้วยกำลังการผลิตรถยนต์นั่งไฟฟ้า 150,000 คันต่อปี เพื่อส่งออกไปยังอาเซียนและยุโรป
2. อุตสาหกรรมการแพทย์ มีบริษัทชั้นนำด้านจีโนมิกส์ของมณฑลกวางตุ้งและเขตอ่าวกวางตุ้ง - ฮ่องกง - มาเก๊า ได้แก่ บริษัท BGI Genomics เข้าร่วมลงทุนและแลกเปลี่ยนความรู้ด้านการแพทย์จีโนมิกส์กับหน่วยงานของรัฐและสถาบันการศึกษา ภายใต้โครงการจีโนมิกส์ประเทศไทย (Genomics Thailand) เพื่อยกระดับโครงสร้างพื้นฐานที่เกี่ยวข้องในการรองรับบริการการแพทย์จีโนมิกส์ของไทย
“ความร่วมมือด้านเศรษฐกิจระหว่าง สกพอ. กับมณฑลกวางตุ้ง เป็นการเสริมสร้างความเข้มแข็งและความร่วมมือด้านเศรษฐกิจในสาขาที่ทั้งสองฝ่ายมีความสนใจร่วมกัน ได้แก่ การส่งเสริมความร่วมมือระหว่างสองฝ่ายในการสร้างความเชื่อมโยงระหว่างเขตพัฒนาพิเศษภาคตะวันออกกับมณฑลกวางตุ้งและเขตอ่าวกวางตุ้ง - ฮ่องกง - มาเก๊า (Guangdong - Hong Kong - Macao Greater Bay Area : GBA) ความร่วมมือในด้านการพัฒนาอุตสาหกรรมเป้าหมาย ด้านการวิจัยและพัฒนาและนวัตกรรม รวมทั้งด้านการศึกษาและการพัฒนาทรัพยากรมนุษย์ และในอนาคตจะเพิ่มเติมการให้ความสำคัญกับอุตสาหกรรมที่เกี่ยวข้องกับการพัฒนาระบบขนส่งที่เป็นมิตรต่อสิ่งแวดล้อม (Green Transportation) อย่างเป็นรูปธรรม รวมทั้งส่งเสริมผลักดันการพัฒนาอุตสาหกรรมภายในไทยให้มีความเข้มแข็ง พึ่งพาสัดส่วนวัสดุอุปกรณ์ที่ผลิตได้ภายในประเทศ (Local Content) ให้มากยิ่งขึ้น ตลอดจนร่วมวิจัยพัฒนาถ่ายทอดเทคโนโลยีระหว่างกัน” น.ส.ทิพานัน กล่าว
วันอังคารที่ 14 กุมภาพันธ์ 2566
รฟม. ยกระดับสร้างความปลอดภัย จัดอบรมหลักสูตร "ความปลอดภัยในงานก่อสร้าง โครงการระบบรถไฟฟ้าขนส่งมวลชน” ให้แก่ พนักงาน รฟม. ที่ปรึกษาและผู้รับจ้าง
.....
การรถไฟฟ้าขนส่งมวลชนแห่งประเทศไทย (รฟม.) กระทรววงคมนาคมร่วมกับศูนย์ความปลอดภัยในการทำงานเขต 12 กรมสวัสดิการและคุ้มครองแรงงาน จัดอบรมหลักสูตร “ความปลอดภัยในงานก่อสร้างโครงการระบบรถไฟฟ้าขนส่งมวลชน” ให้แก่พนักงาน รฟม. ที่ได้รับมอบหมายให้ปฏิบัติงานภาคสนามเกี่ยวกับงานก่อสร้าง กลุ่มบริษัทที่ปรึกษาผู้รับจ้าง/ผู้รับสัมปทาน โครงการระบบรถไฟฟ้าขนส่งมวลชน ตลอดจนประชาชนผู้ที่สนใจเข้าร่วมอบรม โดยมีวิทยากรรับเชิญจากศูนย์ความปลอดภัยในการทํางานเขต 12 กรมสวัสดิการและคุ้มครองแรงงาน และ บริษัท เพอร์เฟคเซฟตี้ เทรนนิ่ง แอนด์ คอนซัลติ้ง จำกัด ร่วมให้ความรู้และถ่ายทอดทักษะที่จำเป็นเกี่ยวกับความปลอดภัยในงานก่อสร้างตามที่กฎหมายกำหนด
ทั้งนี้ กิจกรรมดังกล่าวจะช่วยส่งเสริมให้บุคลากรของ รฟม. ที่ปรึกษา ผู้รับจ้าง/ผู้รับสัมปทาน รวมถึงผู้ที่เกี่ยวข้องในการทำงานก่อสร้าง มีความรู้ความเข้าใจและสามารถนำไปใช้ปฏิบัติได้อย่างถูกต้อง ตลอดจนเพื่อให้เกิดความตระหนักด้านอาชีวอนามัยและความปลอดภัยในงานก่อสร้าง รวมถึงกระตุ้นให้เกิดความร่วมมือร่วมใจในการบริหารจัดการความปลอดภัยในงานก่อสร้างอย่างเป็นรูปธรรม เพื่อลดความเสี่ยงและป้องกันอันตรายที่อาจก่อให้เกิดความเสียหายต่อชีวิตและทรัพย์สิน รวมถึงสร้างความเชื่อมั่นให้แก่ประชาชน พร้อมทั้งส่งเสริมภาพลักษณ์ที่ดีด้านอาชีวอนามัยและความปลอดภัยให้แก่ รฟม.
ติดตามข้อมูลข่าวสาร รฟม. เพิ่มเติมได้ที่เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร.0 2716 4044
“รฟม. ร่วมยกระดับเมืองด้วยโครงข่ายรถไฟฟ้าขนส่งมวลชนและนวัตกรรม เพื่ออนาคตที่ยั่งยืน”
วันอังคารที่ 14 กุมภาพันธ์ 2566
14/02/2566
Cabinet approves establishment of Swiss Honorary Consulate in Chonburi
Cabinet approves establishment of Swiss Honorary Consulate in Chonburi
Deputy Government Spokesperson Tipanan Sirichana disclosed that the cabinet, in its meeting on February 14, 2023, has made approval for the Swiss Confederation to open its honorary consulate in Chonburi province, and to appoint honorary consul for the Swiss Confederation consulate in Chonburi. This is as proposed by Ministry of Foreign Affairs. The reason behind this approval is to facilitate Swiss citizens and families who reside in Chonburi and nearby provinces on consular services, and to promote people-to-people relations and Thailand- Swiss Confederation cooperation at the local level. Switzerland has expertise in economic development and innovation which may be able to contribute to the capacity building of local administrative offices.
The cabinet’s approval is also made based on the reciprocity principle, as Thailand has also established a royal embassy in Bern, and 3 other consulates in Basel, Zurich, and Geneva. The Swiss Confederation consulate in Chonburi will make the country’s 3rd consulate in Thailand after the ones in Chiang Mai, and Phuket.
The Swiss Confederation consulate is located at 489/9 Moo 12, Had Jomtien Soi 5, Nong Prue sub-district, Bang Lamung district, Chonburi, with the consular district covering 4 provinces, namely, Chonburi, Rayong, Chanthaburi, and Trat. Mrs. Esther Kaufmann has been appointed as Honorary Consul of the consulate of Swiss Confederation in Chonburi.
วันอังคารที่ 14 กุมภาพันธ์ 2566
กรมทางหลวงชนบท ชี้แจง “วงเวียนปี่พระอภัยมณี”
เป็นการดำเนินงานภายในพื้นที่ โดยใช้งบประมาณของจังหวัดระยอง
กรมทางหลวงชนบท (ทช.) กระทรวงคมนาคม ชี้แจงโครงการก่อสร้างถนนทางหลวงชนบท สาย รย.5037 แยกทางหลวงชนบท รย.4006 - บ้านเชิงเนิน อำเภอเมือง จังหวัดระยอง และงานก่อสร้างวงเวียนปี่พระอภัยมณี บริเวณแยกหน้าโรงเรียนกวงฮั้ว ตำบลท่าประดู่ เป็นงานก่อสร้างของแขวงทางหลวงชนบทระยอง โดยใช้งบประมาณของจังหวัดระยอง ไม่ได้ใช้งบประมาณของกรมทางหลวงชนบทในการดำเนินงาน
นายอติราช วราวิกสิต ผู้อำนวยการแขวงทางหลวงชนบทระยอง เปิดเผยถึงการก่อสร้าง “วงเวียนปี่พระอภัยมณี” โครงการดังกล่าวเป็นการดำเนินการก่อสร้างของแขวงทางหลวงชนบทระยอง โดยใช้งบประมาณตามแผนปฏิบัติราชการจังหวัด/กลุ่มจังหวัด ประจำปีงบประมาณ 2565 ของจังหวัดระยอง ไม่ได้ใช้งบประมาณของ ทช. และที่มาของงานประติมากรรมปี่พระอภัยมณีบริเวณทางแยกโรงเรียนกวงฮั้ว กม. ที่ 3+170 เกิดจากความต้องการของผู้ใช้รถใช้ถนนที่ให้ยกเลิกการเปิดใช้สัญญาณไฟจราจร เนื่องจากทางแยกอยู่ใกล้บริเวณโรงเรียน ในช่วงเช้า - เย็นมีปริมาณการจราจรจำนวนมาก และมีการจอดรถรับส่งนักเรียนบนผิวถนน ทำให้เหลือช่องจราจรเพียงช่องเดียว ดังนั้น การเปิดใช้สัญญาณไฟจราจรจะทำให้เกิดปัญหารถติดมากยิ่งขึ้น แขวงทางหลวงชนบทระยองจึงได้ให้บริษัทที่ปรึกษาศึกษารูปแบบการแก้ไขปัญหาจราจร พร้อมออกแบบบริเวณทางแยก ทั้งนี้ ผู้ออกแบบต้องการสอดแทรกสาระความเป็นมาของวรรณคดีในจังหวัดระยองเพื่อให้ประชาชนที่ใช้รถใช้ถนนได้รับรู้และรับทราบถึงเรื่องราวความเป็นมาของวรรณคดีพระอภัยมณีและเป็นแลนด์มาร์กแห่งใหม่ในจังหวัด รวมถึงต้องการเชิดชูเกียรติพระสุนทรโวหาร (ภู่) ประกอบกับคณะทำงานในขณะนั้นต้องการออกแบบประติมากรรมบริเวณวงเวียนในรูปแบบปี่พระอภัยมณีให้มีความโดดเด่น ส่วนบริเวณลิ้นของปี่ต้องการให้เป็นพระอภัยมณีเป่าปี่ ความสูง 2 เมตร นั่งอยู่บนปี่ตามภาพที่ปรากฏในข่าวและสื่อโซเชียลมีเดีย
สำหรับโครงการก่อสร้างถนนทางหลวงชนบทสาย รย.5037 แยกทางหลวงชนบท รย.4006 - บ้านเชิงเนิน อำเภอเมือง จังหวัดระยอง ระยะทาง 5.775 กิโลเมตร ใช้งบประมาณในการดำเนินการก่อสร้างรวมทั้งสิ้น 39,989,000 บาท แบ่งออกเป็นงาน ปรับปรุงเสริมผิวลาดยางแอสฟัลท์ติกคอนกรีต ระยะทาง 4.639 กิโลเมตร งานขยายถนนคอนกรีตเสริมเหล็ก ระยะทาง 0.813 กิโลเมตร และงานก่อสร้างวงเวียนปี่พระอภัยมณี จำนวน 1 แห่ง เริ่มก่อสร้างเมื่อวันที่ 26 พฤษภาคม 2565 คาดว่าจะก่อสร้างแล้วเสร็จในเดือนมีนาคม 2566 อย่างไรก็ตาม แขวงทางหลวงชนบทระยองได้รับทราบความคิดเห็นของประชาชน และขอขอบคุณทุกความคิดเห็นที่มีความห่วงใยต่อรูปแบบประติมากรรม “ปี่พระอภัยมณี” โดยในเบื้องต้นแขวงทางหลวงชนบทระยองจะเร่งดำเนินการสร้างความรู้ความเข้าใจเกี่ยวกับรูปแบบวงเวียนให้ประชาชนได้รับทราบอย่างทั่วถึง รวมทั้งจะนำ QR Code ไปติดตั้งในบริเวณพื้นที่ก่อสร้าง เพื่อรวบรวมความคิดเห็นประชาชนและนำมาปรับปรุงแก้ไขให้เหมาะสมต่อไป
วันอังคารที่ 14 กุมภาพันธ์ 2566
กองทุนพัฒนาสื่อปลอดภัยและสร้างสรรค์ เยี่ยมชมระบบ e-Document กระทรวงดีอีเอส
กองทุนพัฒนาสื่อปลอดภัยและสร้างสรรค์ เยี่ยมชมระบบ e-Document กระทรวงดีอีเอส
14 ก.พ 66 ดร.เวทางค์ พ่วงทรัพย์ รองปลัดกระทรวงดิจิทัลเพื่อเศรษฐกิจและสังคม (ดีอีเอส) ต้อนรับ ดร.ธนกร ศรีสุขใส ผู้จัดการกองทุนพัฒนาสื่อปลอดภัยและสร้างสรรค์ และคณะผู้บริหาร เข้าดูงานระบบ e-Document ของสำนักงานปลัดกระทรวงดิจิทัลเพื่อเศรษฐกิจและสังคม
___________________
วันอังคารที่ 14 กุมภาพันธ์ 2566
14/02/2566
ครม.เห็นชอบการขยายระยะเวลาปรับลดอัตราเงินนำส่งเข้ากองทุนพัฒนาระบบสถาบันการเงินเฉพาะกิจเหลือร้อยละ 0.125 ต่อไปอีก 1 ปี เพื่อสนับสนุนแบงก์รัฐช่วยเหลือลูกหนี้จากผลกระทบโควิด19
ครม.เห็นชอบการขยายระยะเวลาปรับลดอัตราเงินนำส่งเข้ากองทุนพัฒนาระบบสถาบันการเงินเฉพาะกิจเหลือร้อยละ 0.125 ต่อไปอีก 1 ปี เพื่อสนับสนุนแบงก์รัฐช่วยเหลือลูกหนี้จากผลกระทบโควิด19 ที่ยังอยู่ระหว่างการฟื้นตัว
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี(ครม.) วันที่ 14 ก.พ. 66 ได้เห็นชอบการขยายระยะเวลาการปรับลดอัตราเงินนำส่งเข้ากองทุนพัฒนาระบบสถาบันการเงินเฉพาะกิจ ของสถาบันการเงินเฉพาะกิจ 4 แห่ง ได้แก่ ธนาคารเพื่อการเกษตรและสหกรณ์การเกษตร(ธ.ก.ส.) ธนาคารออมสิน ธนาคารอาคารสงเคราะห์ และธนาคารอิสลามแห่งประเทศไทย(ธอท.) โดยปรับลดเงินนำส่งเหลือร้อยละ 0.125 ต่อปีของยอดเงินที่ได้รับจากประชาชนโดยมีผลบังคับตั้งแต่วันที่ 1 ม.ค. -31 ธ.ค. 66 และให้กลับไปใช้อัตราร้อยละ 0.25 ต่อปี สำหรับการนำส่งตั้งแต่ปี 67 เป็นต้นไป
ทั้งนี้ กระทรวงการคลังรายงานว่าเนื่องด้วยการแพร่ระบาดของโควิด19 ได้ส่งผลต่อลูกค้าของสถาบันการเงินเฉพาะกิจ ซึ่งส่วนใหญ่เป็นกลุ่มธุรกิจขนาดกลางและขนาดย่อม ผู้ประกอบการรายย่อยและประชาชนทั่วไปซึ่งเป็นกลุ่มเปราะบาง หรือกลุ่มฐานราก ทำให้ยังไม่สามารถกลับมาชำระหนี้ได้ตามปกติ ประกอบกับขณะนี้อัตราดอกเบี้ยเงินกู้และราคาสินค้าอุปโภคบริโภคได้ปรับตัวสูงขึ้น ส่งผลกระทบต่อภาระค่าใช้จ่ายและค่าครองชีพของประชาชน สถาบันการเงินเฉพาะกิจยังจำเป็นต้องดำเนินมาตรการช่วยเหลือลูกหนี้อย่างต่อเนื่อง รวมทั้งผ่อนปรนภาระให้กับลูกหนี้ผ่านการปรับโครงสร้างหนี้
ดังนั้น เพื่อให้สถาบันการเงินเฉพาะกิจสามารถดำเนินมาตรการช่วยเหลือผู้ประกอบการและประชาชนได้ต่อเนื่อง กระทรวงการคลังจึงเห็นสมควรเสนอให้ขยายระยะเวลาการปรับลดอัตราเงินนำส่งเข้ากองทุนพัฒนาสถาบันการเงินของธนาคารเฉพาะกิจทั้ง 4 แห่งออกไปอีก 1 ปี
น.ส.ไตรศุลี กล่าวว่า กองทุนสถาบันการเงินเฉพาะกิจนี้ เกิดขึ้นตามบทบัญญัติของ พ.ร.บ.กองทุนพัฒนาระบบสถาบันการเงินเฉพาะกิจ พ.ศ.2558 มีวัตถุประสงค์ของกองทุนเพื่อพัฒนาระบบสถาบันการเงินเฉพาะกิจให้มั่นคงและมีเสถียรภาพ โดยมาตรา 15 ได้กำหนดให้สถาบันการเงินเฉพาะกิจมีหน้าที่นำส่งเงินเข้ากองทุนฯ ในอัตราที่รัฐมนตรีกำหนดโดยความเห็นชอบของ ครม. แต่ต้องไม่เกินร้อยละ 1 ต่อปีของยอดเงินที่ได้รับจากประชาชน ซึ่ง ครม. ได้เห็นชอบกำหนดอัตราที่ร้อยละ 0.25ต่อปี โดยบังคับมาตั้งแต่ปี 60
อย่างไรก็ตาม ครม. ได้เห็นชอบให้มีการปรับลดอัตราเงินนำส่งเหลือกึ่งหนึ่งหรือร้อยละ 0.125 ในช่วงเกิดการแพร่ระบาดของโควิด19 ระหว่างปี 63-65 เพื่อลดภาระสถาบันการเงินเฉพาะกิจและให้สถาบันการเงินมีสภาพคล่องสำหรับดำเนินมาตรการช่วยเหลือลูกหนี้ที่ได้รับผลกระทบจากโควิด19
วันจันทร์ที่ 13 กุมภาพันธ์ 2566
13/02/2566
นายกรัฐมนตรีเปิดงานมหกรรมว่าวสุราษฎร์ธานี ประชาสัมพันธ์สถานที่ท่องเที่ยว กระตุ้นเศรษฐกิจการท่องเที่ยว สร้างรายได้ในท้องถิ่น
นายกรัฐมนตรีเปิดงานมหกรรมว่าวสุราษฎร์ธานี ประชาสัมพันธ์สถานที่ท่องเที่ยว กระตุ้นเศรษฐกิจการท่องเที่ยว สร้างรายได้ในท้องถิ่น
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (13 กุมภาพันธ์ 2566) เวลา 18.30 น. ณ หาดนายอำเภอ อำเภอไชยา จังหวัดสุราษฎร์ธานี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานเปิดงานมหกรรมว่าวสุราษฎร์ธานี (Suratthani Kite Festival) ซึ่งได้รับความร่วมมือจากหน่วยงานทั้งภาครัฐ และภาคเอกชน รวมทั้งภาคีเครือข่ายร่วมกันจัดงาน โดยมีกลุ่มเป้าหมายคือประชาชนทั่วไป ทั้งชาวไทยและชาวต่างประเทศที่เดินทางมาเที่ยวจังหวัดสุราษฎร์ธานี และจังหวัดใกล้เคียง ทั้งนี้ มีวัตถุประสงค์เพื่อส่งเสริมการท่องเที่ยวในจังหวัดสุราษฎร์ธานี โดยใช้ศิลปวัฒนธรรมและภูมิปัญญาท้องถิ่น ใช้ประเพณีเล่นว่าวเป็นสื่อกลางการอนุรักษ์การเล่นว่าวไทยที่มีมานาน ประชาสัมพันธ์สถานที่ท่องเที่ยว และผลิตภัณฑ์ท้องถิ่น สินค้า OTOP ของดีของจังหวัดสุราษฎร์ธานี กระตุ้นเศรษฐกิจจากการท่องเที่ยว นำไปสู่การสร้างรายได้ให้เกิดขึ้นในท้องถิ่น ซึ่งจะนำไปสู่การพัฒนาเศรษฐกิจการท่องเที่ยวที่ยั่งยืนในระดับประเทศต่อไป
นายกรัฐมนตรีกล่าวเปิดงานมหกรรมว่าวสุราษฎร์ธานี (Suratthani Kite Festival) ว่า วัตถุประสงค์ในการจัดงานครั้งนี้ เพื่ออนุรักษ์การเล่นว่าวไทย ซึ่งการจัดแสดงโชว์ว่าวไทยและว่าวแฟนซีหาดูได้ยากในต่างประเทศ การจัดมหกรรมดังกล่าวจะทำให้เป็นที่รู้จักอย่างแพร่หลายมากยิ่งขึ้น และสร้างความตื่นตาตื่นใจแก่นักท่องเที่ยว ถือเป็นการประชาสัมพันธ์สถานที่ท่องเที่ยวที่สำคัญของจังหวัดสุราษฎร์ธานีให้เป็นที่รู้จักแก่นักท่องเที่ยวทั้งชาวไทยและชาวต่างประเทศ อันจะนำไปสู่การสร้างรายได้ทางเศรษฐกิจจากการท่องเที่ยวของจังหวัดสุราษฎร์ธานี ซึ่งเป็นรายได้หลักของประเทศอย่างยั่งยืน
นายกรัฐมนตรีขอให้ช่วยกันรักษาบรรยากาศแห่งความสุขแบบนี้เอาไว้ เพื่อสร้างโอกาสด้านการท่องเที่ยว ผลักดันให้เป็นจุดแข็งของการท่องเที่ยวในจังหวัด ให้เป็น soft power อย่าทำร้ายโอกาสการสร้างรายได้ด้วยความขัดแย้ง พร้อมกล่าวชื่นชมชาวสุราษฎร์ที่ให้การต้อนรับอย่างอบอุ่น ผ่านรอยยิ้มและแววตาที่มีแต่ความจริงใจ รู้สึกดีและมีความสุขทุกครั้งที่ลงพื้นที่ภาคใต้
สำหรับงานมหกรรมว่าวสุราษฎร์ธานี (Suratthani Kite Festival) ประกอบด้วยกิจกรรมต่าง ๆ มากมาย ภายในงานประกอบไปด้วยกิจกรรม การจัดแสดงโชว์ว่าวไทยและว่าวแฟนซีจากต่างประเทศ นิทรรศการว่าวมีชีวิต และสื่อสร้างสรรค์ การจัดแสดงสินค้าพื้นเมือง สินค้า OTOP ของดีจังหวัดสุราษฎร์ธานี การแข่งขันว่าวบินสูง การประกวดว่าวประเภทสวยงามและประเภทความคิดสร้างสรรค์ กิจกรรมการแสดง แสง สี เสียง การจัดจุดถ่ายภาพ จุดเช็คอิน สำหรับนักท่องเที่ยวแชะ&แชร์ การแข่งขันวอลเลย์บอลชายหาด การแข่งขันฟุตบอลชายหาด การแข่งขันกีฬาพื้นบ้าน การแข่งขันการทำอาชีพในชุมชน กิจกรรม Kite running กิจกรรมการแสดงของนักเรียนในพื้นที่จังหวัดสุราษฎร์ธานี และการจดทะเบียนสมรสในวันแห่งความรัก ผู้ที่สนใจเข้าชมงานมหกรรมว่าวสุราษฎร์ธานี Suratthani Kite Festival สามารถเดินทางเข้าชมได้ โดยงานจัดขึ้นระหว่างวันที่ 10-14 กุมภาพันธ์ 2566 ณ บริเวณหาดนายอำเภอ ตำบลตะกรบ อำเภอไชยา จังหวัดสุราษฎร์ธานี
วันจันทร์ที่ 13 กุมภาพันธ์ 2566
13/02/2566
​THAI may be able to exit rehab plan sooner
​THAI may be able to exit rehab plan sooner
February 13, 2023, Deputy Government Spokesperson Tipanan Sirichana disclosed that the Government congratulates the implementation of Thai Airways International (THAI)’s rehabilitation plan (in accordance with the cabinet’s resolution on May 19, 2020), which has made approx. 70% progress, while the company’s operation outlook continues to be positive with the approx. income of 90 billion Baht in 2022. In 2023, the company expects the revenue to increase by 40%. With the steadily increasing operation revenue since May 2022, coupling with the rising air transport demand, it is expected that THAI would be able to exit rehabilitation sooner than the end of 2024, as earlier planned, and to resume trading on the Stock Exchange of Thailand in 2025.
Not only that THAI strives to be recovered and make a comeback as Thailand’s national airline, the company also gears toward environment protection through reduction of greenhouse gas. According to the Deputy Government Spokesperson, THAI’s steady recovery reflects the vision and leadership of Prime Minister and Defense Minister Gen. Prayut Chan-o-cha, in time of crisis, to save and recover national aviation industry.
วันอังคารที่ 14 กุมภาพันธ์ 2566
14/02/2566
กบข. เตือนอย่าหลงเชื่อมิจฉาชีพแอบอ้างหลอกลงทุน
กบข. แจ้งเตือนประชาชนอย่าหลงเชื่อมิจฉาชีพแอบอ้างใช้ชื่อ “กบข.” “ตราสัญลักษณ์” “ภาพผู้บริหาร” ชักชวนลงทุนโดยมีการประกันผลตอบแทนผ่านช่องทางโซเชียลมีเดีย ย้ำ กบข. ไม่มีนโยบายเชิญชวนสมาชิกลงทุนผ่านช่องทางส่วนบุคคล
กบข. แจ้งเตือนประชาชนอย่าหลงเชื่อมิจฉาชีพแอบอ้างใช้ชื่อ “กบข.” “ตราสัญลักษณ์” “ภาพผู้บริหาร” ชักชวนลงทุนโดยมีการประกันผลตอบแทนผ่านช่องทางโซเชียลมีเดีย ย้ำ กบข. ไม่มีนโยบายเชิญชวนสมาชิกลงทุนผ่านช่องทางส่วนบุคคล นอกเหนือจากการเลือกแผนการลงทุนตามที่กฎหมายกำหนดเท่านั้น ซึ่งเงินสะสมของสมาชิกจะถูกหักจากบัญชีเงินเดือนและนำส่ง กบข. โดยเจ้าหน้าที่การเงินของหน่วยงานสมาชิกเท่านั้น ไม่มีการให้สมาชิกโอนเงินเข้าบัญชีด้วยตนเอง
ดร.ศรีกัญญา ยาทิพย์ เลขาธิการคณะกรรมการกองทุนบำเหน็จบำนาญข้าราชการ (กบข.) เปิดเผยว่า กบข. ได้รับแจ้งว่ามีมิจฉาชีพแอบอ้างเป็นผู้บริหาร กบข. เชิญชวนให้เข้ากลุ่มไลน์ เพื่อหลอกลวงให้ร่วมลงทุน โดยมีพฤติกรรมสร้างบัญชีไลน์ ใช้ชื่อและรูปของผู้บริหาร กบข. เพื่อให้เข้าใจว่า กบข. เป็นผู้ชักชวน หลังจากนั้นได้ส่งข้อความหาสมาชิก กบข. และกระตุ้นให้เข้าร่วมกลุ่มไลน์และให้โอนเงินประกันผลตอบแทนเข้าระบบอย่างต่อเนื่อง ซึ่งอ้างว่าเป็นการทำภารกิจเพื่อให้ได้ผลกำไร พฤติการณ์ดังกล่าวเป็นการกระทำของมิจฉาชีพ ที่ทำให้สมาชิกต้องสูญเสียทรัพย์สินและเกิดความเสียหาย
กบข. ขอชี้แจงว่า กบข. ไม่มีนโยบายเชิญชวนให้สมาชิกลงทุนผ่านสื่อต่าง ๆ เช่น LINE Facebook หรือช่องทางส่วนบุคคล นอกเหนือจากการเลือกแผนการลงทุนตามที่กฎหมายกำหนดเท่านั้น ซึ่งเงินสะสมของสมาชิกจะถูกหักจากบัญชีเงินเดือนและนำส่ง กบข. โดยเจ้าหน้าที่การเงินของหน่วยงานสมาชิกเท่านั้น ไม่มีการให้สมาชิกโอนเงินเข้าบัญชีด้วยตนเอง และขอแจ้งเตือนไปยังสมาชิกและประชาชนทั่วไปให้ใช้ความระมัดระวังไม่หลงเชื่อคำเชิญชวนต่าง ๆ หรือการติดต่อแอบอ้างจากช่องทางอื่น ๆ ที่ใช้ชื่อ “กบข.” “ตราสัญลักษณ์” หรือ “ภาพผู้บริหาร กบข.” ที่ไม่ใช่ช่องทางการสื่อสารหลักของ กบข.
หากพบเห็นพฤติกรรมดังกล่าว หรือโฆษณาชักชวนลงทุนที่ผิดสังเกตสามารถแจ้งมาได้ที่ศูนย์บริการข้อมูลสมาชิก โทร. 1179 Facebook page กองทุนบำเหน็จบำนาญข้าราชการ (กบข.) ที่มีเครื่องหมายถูกสีฟ้าหลังชื่อเพจเพื่อยืนยันบัญชีทางการ หรือ LINE Official Account ไอดีไลน์ @gpfcommunity มีเครื่องหมายโล่สีเขียวหน้าชื่อบัญชี เพื่อยืนยันบัญชีทางการ
ทั้งนี้ กบข. กำลังรวบรวมหลักฐาน และส่งเรื่องจากผู้เสียหายที่มีหลักฐานครบถ้วนถึงการกระทำผิดที่เกี่ยวกับ กบข. ให้พนักงานสอบสวนดำเนินคดีอย่างถึงที่สุด
เกี่ยวกับ กบข. กองทุนบำเหน็จบำนาญข้าราชการ (กบข.) จัดตั้งขึ้นตาม พ.ร.บ. กองทุนบำเหน็จบำนาญข้าราชการ พ.ศ. 2539 เพื่อเป็นหลักประกันการจ่ายบำเหน็จบำนาญและให้ประโยชน์ตอบแทนการรับราชการแก่ข้าราชการเมื่อออกจากราชการ ส่งเสริมการออมทรัพย์ของสมาชิก และจัดสวัสดิการและสิทธิประโยชน์อื่นให้แก่สมาชิก กบข. มีสถานะเป็นองค์กรของรัฐจัดตั้งขึ้นตามกฎหมายเฉพาะไม่มีสถานะเป็นส่วนราชการหรือรัฐวิสาหกิจ มีคณะกรรมการ กบข. เป็นผู้กำหนดนโยบาย ปัจจุบัน กบข. มีสมาชิกประมาณ 1.19 ล้านคน มีมูลค่าสินทรัพย์สุทธิประมาณ 1.21 ล้านล้านบาท (ข้อมูล ณ 30 ม.ค. 2566)
สอบถามข้อมูลเพิ่มเติมสำหรับสื่อมวลชน :
ฝ่ายประชาสัมพันธ์องค์กร: รวิวรรณ ทิวาเจริญ (พลอย) 0-2636-1000 ต่อ 264 , [emailprotected]
วันอังคารที่ 14 กุมภาพันธ์ 2566
บขส. ตรวจจับรถตู้ร่วมฯ ทำผิดเงื่อนไขการเดินรถ พร้อมแจ้งความเอาผิดผู้ที่ตั้งวินเถื่อน - จัดคิวรับผู้โดยสารขึ้นรถที่จุดจอดนวนคร
.....
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคมเปิดเผยว่า ได้รับแจ้งจากงานตรวจการ สำนักอำนวยการ บริษัท ขนส่ง จำกัด ว่า เมื่อวันที่ 13 กุมภาพันธ์ 2566 ได้นำเจ้าหน้าที่งานตรวจการลงพื้นที่ตรวจสอบการเดินรถของรถตู้ร่วมบริการที่อยู่ในการกำกับดูแลของ บขส. บริเวณจุดรับ-ส่งผู้โดยสารนวนคร (ขาเข้า) บนเส้นทางคู่ขนาน ถนนทางหลวงหมายเลข 1 พหลโยธิน ตำบลคลองหนึ่ง อำเภอคลองหลวง จังหวัดปทุมธานี หลังได้รับแจ้งว่า มีผู้มาตั้งวินและจัดคิวเรียกเก็บค่าบริการโดยไม่ถูกต้อง ซึ่งจากการตรวจสอบ พบว่า มีรถตู้โดยสารร่วมบริการ ของ บขส. เข้าทำการเดินรถ โดยมิได้รับอนุญาต จากกรมการขนส่งทางบก และนำรถออกมาให้บริการผู้โดยสาร โดยไม่ชำระค่าธรรมเนียมปล่อยรถ รวมทั้งไม่นำรถเข้าใช้สถานีขนส่งฯ ตามเงื่อนไขการเดินรถของ บขส. ทั้งนี้ บขส.จะเรียกผู้ประกอบการรถตู้มาชี้แจง และจะดำเนินการลงโทษตามระเบียบของบริษัทฯ ต่อไป
นอกจากนี้ ยังพบว่ามีบุคคลภายนอกมาตั้งวินเป็นจุดรับ - ส่ง ผู้โดยสาร และได้นำรถตู้โดยสารมาวิ่งทับซ้อนเส้นทาง โดยไม่ได้รับอนุญาตด้วย สำหรับการลงพื้นที่ปฏิบัติหน้าที่ของเจ้าหน้าที่งานตรวจการของ บขส. เป็นไปตามหน้าที่ เพื่อกำกับดูแล รถบริษัทฯ รถร่วมบริษัทฯ รถตู้ร่วมบริการฯ ให้ปฏิบัติตามกฎหมาย คำสั่งบริษัทฯ ระเบียบ และข้อกำหนดในสัญญารถร่วม เพื่อความเป็นระเบียบเรียบร้อย เป็นธรรมไม่เอารัดเอาเปรียบผู้ประกอบการรายอื่นที่ปฏิบัติตามระเบียบอย่างถูกต้อง โดยคำนึงถึงความปลอดภัยของผู้โดยสารเป็นสำคัญ
ในเบื้องต้นได้มีการแจ้งความดำเนินคดีกับบุคคลที่ได้จัดตั้งวินเถื่อนและมีการแสดงอากัปกิริยา ไม่พอใจ ใช้คำพูดหยาบคาย หมิ่นประมาทพนักงานเจ้าหน้าที่ที่ปฏิบัติงาน และหลังจากนี้ บขส. จะมีการประสานไปยังเจ้าหน้าที่ตำรวจ สน.คลองหลวง และกรมการขนส่งทางบก เพื่อร่วมกันแก้ไขปัญหาที่เกิดขึ้นด้วย
วันอังคารที่ 14 กุมภาพันธ์ 2566
14/02/2566
ครม. เห็นชอบการเข้าร่วมเจรจาจัดทำความตกลงการค้าเสรีระหว่างไทยกับสหภาพยุโรป (European Union: EU)
ครม. เห็นชอบการเข้าร่วมเจรจาจัดทำความตกลงการค้าเสรีระหว่างไทยกับสหภาพยุโรป (European Union: EU)
วันนี้ (14 กุมภาพันธ์ 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรีเห็นชอบการเข้าร่วมเจรจาจัดทำ FTA กับสหภาพยุโรป และกรอบการเจรจา FTA ไทย - สหภาพยุโรป โดยให้รัฐมนตรีว่าการกระทรวงพาณิชย์หรือผู้แทนที่ได้รับมอบหมาย ร่วมประกาศหรือออกแถลงการณ์เปิดการเจรจาจัดทำ FTA ไทย - สหภาพยุโรป โดยเป็นการใช้หลักการเดียวกับการยกร่างกรอบการเจรจา FTA ไทย - สมาคมการค้าเสรีแห่งยุโรป (EFTA) และกรอบเจรจา FTA อาเซียน - แคนาดา ที่ ครม. เคยมีมติเห็นชอบ
ร่างกรอบการเจรจาฯ มีเนื้อหาครอบคลุม 20 หัวข้อ เช่น การค้าสินค้า การลงทุน พิธีการศุลกากรและการอำนวยความสะดวกทางการค้า พาณิชย์อิเล็กทรอนิกส์/การค้าดิจิทัล ทรัพย์สินทางปัญญา เป็นต้น มีวัตถุประสงค์เพื่อให้ได้ประโยชน์ ในภาพรวมสูงสุดกับประเทศ โดยคำนึงถึงความพร้อม ระดับการพัฒนา และภูมิคุ้มกันของประเทศ ตลอดจนการมุ่งสู่เป้าหมายการพัฒนาที่ยั่งยืน (SDG) เพื่อขยายโอกาสทางการค้าและการลงทุนและพัฒนาขีดความสามารถในการแข่งขันของไทย
สำหรับประโยชน์และผลกระทบที่คาดว่า ไทยจะได้รับจาก FTA
ช่วยรักษาความสามารถในการแข่งขันและส่วนแบ่งตลาดสินค้าของไทย ในกลุ่มประเทศสมาชิก สหภาพยุโรป ช่วยปรับโครงสร้างภาคการผลิต และบริการของไทยไปสู่การผลิต และบริการใหม่ที่มีศักยภาพ ทำให้เกิดการจ้างงานมากขึ้น รวมทั้งยังเป็นโอกาสของไทยในการยกระดับมาตรฐานและกฎระเบียบในเรื่องต่างๆ เช่น การจัดซื้อจัดจ้างโดยรัฐ ทรัพย์สินทางปัญญา การแข่งขันทางการค้า และการค้าและการพัฒนาที่ยั่งยืน ให้เป็นมาตรฐานสากลมากขึ้น และจะเป็นประโยชน์ต่อประเทศในภาพรวม
โฆษกประจำสำนักนายกรัฐมนตรี ยังกล่าวเพิ่มเติมว่า การเข้าร่วมเจรจาจัดทำ FTA ไทย - สหภาพยุโรป เป็นผลความสำเร็จที่สืบเนื่องจากการที่ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เข้าร่วมการประชุมสุดยอดอาเซียน-สหภาพยุโรป สมัยพิเศษ ณ กรุงบรัสเซลส์ เบลเยียม เมื่อวันที่ 12-15 ธันวาคม 2565 ที่ทั้งสองฝ่ายได้แสดงเจตจำนงร่วมกัน เพื่อเปิดการเจรจา FTA ไทย - สหภาพยุโรป อย่างเป็นทางการได้โดยเร็วที่สุด และยังเป็นนโยบายสำคัญ เนื่องจากสหภาพยุโรปถือเป็นเขตเศรษฐกิจขนาดใหญ่ประกอบด้วยสมาชิก 27 ประเทศที่มีศักยภาพ มีประชากรเกือบ 500 ล้านคน มี GDP อยู่ที่ประมาณ 17 ล้านล้าน ดอลลาร์สหรัฐ และเป็นคู่ค้าที่ใหญ่เป็นอันดับที่ 4 ของไทย ซึ่งผลการวิเคราะห์แบบจำลองทางเศรษฐศาสตร์พบว่า การจัดทำ FTA จะทำให้ GDP ของไทย ขยายตัวร้อยละ 1.28 ต่อปี การส่งออกเพิ่มขึ้นร้อยละ 2.83 การนำเข้าเพิ่มขึ้นร้อยละ 2.81 รวมทั้งทำให้การกระจายรายได้ในไทยมีแนวโน้มดีขึ้น ปัจจุบันไทยมีความตกลงการค้าเสรี (FTA) กับ 18 ประเทศ รวม 14 ฉบับ
วันอังคารที่ 14 กุมภาพันธ์ 2566
กรมเจ้าท่า เร่งขุดลอกเพื่อดูแลประชาชน
...
กรมเจ้าท่า เร่งขุดลอกเพื่อดูแลประชาชนตามนโยบายคมนาคม
ตามนโยบายรัฐบาล และกระทรวงคมนาคม โดยรัฐมนตรีว่าการกระทรวงคมนาคม (นายศักดิ์สยาม ชิดชอบ) และรัฐมนตรีช่วยว่าการกระทรวงคมนาคม (ดร.อธิรัฐ รัตนเศรษฐ) ได้มอบหมายให้กรมเจ้าท่า ดำเนินการขุดลอก พัฒนาและบำรุงรักษาร่องน้ำทางเรือเดิน เพื่อความสะดวกและปลอดภัย เพิ่มประสิทธิภาพในการเดินเรือ การระบายน้ำ การอุปโภคบริโภค และเพิ่มพื้นที่รับน้ำเพื่อใช้ ในภาคการเกษตร
นายสรพงศ์ ไพฑูรย์พงษ์ รักษาการอธิบดีกรมเจ้าท่า กระทรวงคมนาคม เปิดเผยว่า ได้มอบหมายให้นายวิเชียร เปมานุกรรักษ์ รองอธิบดีกรมเจ้าท่า (ด้านปฏิบัติการ) ควบคุม กำกับ สำนักพัฒนาและบำรุงรักษาทางน้ำ ให้เป็นไปตามนโยบายและแผนงาน เพื่อช่วยเหลือประชาชน โดยมีความคืบหน้าผลการดำเนินงานของสำนักงานพัฒนาและบำรุงรักษาทางน้ำที่ 7 และสำนักงานพัฒนาและบำรุงรักษาทางน้ำที่ 8 ดังนี้
สำนักงานพัฒนาและบำรุงรักษาทางน้ำที่ 7 เปิดหน่วยปฏิบัติงานขุดลอกแม่น้ำคำ ตำบลจันจว้า อำเภอแม่จัน จังหวัดเชียงราย ดำเนินการขุดลอก โดยใช้รถขุด ชม.10 ความกว้างก้นร่องน้ำ 15 - 20 เมตร ระยะทาง 3,100 เมตร ระดับขุดลอกก้นร่องเท่ากับ 372.00 - 373.00 เมตร (รทก.) ปริมาณวัสดุขุดลอก 43,000 ลูกบาศก์เมตร ขณะนี้ได้ดำเนินการขุดลอกรวมทั้งปรับแต่งตลิ่ง กม. 26+700 ถึง 27+300 ระยะทางแล้วเสร็จสะสม 900 เมตร ผลที่คาดว่าจะได้รับหลังการขุดลอก เพิ่มพื้นที่หน้าตัดของร่องน้ำ รองรับน้ำในฤดูน้ำหลาก การอุปโภค บริโภค และการเกษตร ลดปัญหาน้ำท่วมพื้นที่ทางการเกษตร การกัดเซาะตลิ่ง โดยมีประชาชนในพื้นที่ได้รับประโยชน์จากการขุดลอก ประมาณ 500 ครัวเรือน พื้นที่ทางการเกษตร ประมาณ 20,800 ไร่
สำนักงานพัฒนาและบำรุงรักษาทางน้ำที่ 8 หน่วยปฏิบัติงานขุดลอกคลองเขมร ตำบลธารละหลอด อำเภอพิมาย จังหวัดนครราชสีมา โดยใช้รถขุด ขก.4 เป็นเครื่องจักรปฏิบัติงาน ทำการขุดลอกตั้งแต่ กม. 0+000 ถึง กม. 3+000 ระยะทาง 3,000 เมตร ปริมาณวัสดุขุดลอกประมาณ 61,469.58 ลูกบาศก์เมตร ความกว้างของร่องน้ำ 16 - 17 เมตร ระดับก้นร่องลึกประมาณ 164.50 เมตร (จากระดับน้ำทะเลปานกลาง) โดยขุดลอกเพื่อเพิ่มความกว้างของร่องน้ำ เพื่อเพิ่มพื้นที่ในการกักเก็บน้ำ แก้ไขปัญหากระแสน้ำกัดเซาะตลิ่ง รวมทั้งแก้ไขปัญหาอุทกภัยและภัยแล้ง เนื่องจากลำน้ำตื้นเขินจากการสะสมตะกอนดิน ส่งผลให้เกิดปัญหาในการกักเก็บน้ำเพื่อใช้ประโยชน์ทางการเกษตร และอุปโภคบริโภคในฤดูแล้ง ซึ่งไม่เพียงพอต่อความต้องการของประชาชนที่ใช้น้ำ รวมถึงช่วงฤดูน้ำหลากประชาชนในพื้นที่ได้รับความเดือดร้อนจากปัญหาน้ำท่วมพื้นที่ทางการเกษตรซ้ำซาก เป็นประจำทุกปี ส่งผลให้พืชผลทางการเกษตรได้รับความเสียหาย ปัจจุบันขุดลอกได้ระยะทาง 2,580 เมตร ปริมาณวัสดุขุดลอก 51,340 ลูกบาศก์เมตร คิดเป็น 83.52% สำหรับโครงการขุดลอกคลองเขมร ตำบลธารละหลอด อำเภอพิมาย จังหวัดนครราชสีมา พื้นที่บริเวณขุดลอกประกอบด้วย บ้านตูม หมู่ที่ 1 ตำบลธารละหลอด อำเภอพิมาย จังหวัดนครราชสีมา ซึ่งมีประชากรรวมประมาณ 75 ครัวเรือน ประชากรประมาณ 336 คน มีพื้นที่ทำการเกษตรกรรมประมาณ 2,500 ไร่ ได้รับประโยชน์จากโครงการขุดลอกในครั้งนี้
วันอังคารที่ 14 กุมภาพันธ์ 2566
บริษัท JKN พร้อมทีมนางงามจักรวาลประจำปี 2022 เข้าพบนายกฯ พร้อมร่วมมือกับรัฐบาลขับเคลื่อน Soft power ไทยไปสู่ระดับโลกผ่านการจัดประกวดนางงามจักรวาล
บริษัท JKN พร้อมทีมนางงามจักรวาลประจำปี 2022 เข้าพบนายกฯ พร้อมร่วมมือกับรัฐบาลขับเคลื่อน Soft power ไทยไปสู่ระดับโลกผ่านการจัดประกวดนางงามจักรวาล
วันนี้ (14 กุมภาพันธ์ 2566) เวลา 13.50 น. ณ ห้องรับรอง 1 ตึกบัญชาการ 1 ทำเนียบรัฐบาล คุณแอน จักรพงษ์ จักราจุฑาธิบดิ์ ประธานเจ้าหน้าที่บริหารและกรรมการผู้จัดการ บริษัท เจเคเอ็น โกลบอล กรุ๊ป จำกัด (มหาชน) หรือ JKN และเจ้าขององค์กรนางงามจักรวาล (Miss Universe Organization: MUO) พร้อมทีมนางงามจักรวาลประจำปี 2022 เข้าเยี่ยมคารวะพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โดยนายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี สรุปสาระสำคัญ ดังนี้
นายกรัฐมนตรีรู้สึกยินดีที่ในวันนี้ บริษัท JKN และองค์กรนางงามจักรวาล พร้อมนางสาว R’Bonney Gabriel นางงามจักรวาลปี 2022 นางสาว Andreina Martinez รองอันดับ 2 และนางสาว Gabriela Dos Santos ตำแหน่ง Top 5 จากการประกวดนางงามจักรวาลปี 2022 ได้มาพบปะกันในวันนี้ พร้อมกล่าวชื่นชมความสำเร็จของเวที Miss Universe ที่ปัจจุบันมีเจ้าของเป็นคนไทย และได้มีการนำเสนอ Soft power ของไทยผ่านเวทีการประกวด สอดคล้องกับนโยบายของรัฐบาลที่ส่งเสริมและขับเคลื่อน Soft power ของไทยที่มีศักยภาพไปสู่สายตานานาชาติ
ประธานเจ้าหน้าที่บริหารและกรรมการผู้จัดการบริษัท JKN กล่าวขอบคุณนายกรัฐมนตรีที่อนุญาตให้เข้าเยี่ยมคารวะ การนำทีมนางงามจักรวาลปี 2022 มาพบนายกรัฐมนตรีในวันนี้ถือเป็นโอกาสที่จะพูดคุยหารือกับรัฐบาล ยินดีที่เวที Miss Universe มีส่วนในการส่งเสริมและขับเคลื่อน Soft power ของไทย ซึ่งการที่คนไทยเป็นเจ้าของการจัดการประกวดนางงามจักรวาลที่มีผู้รับชมหลายร้อยล้านคนทั่วโลก สามารถเป็นอีกช่องทางหนึ่งในการนำเสนอความเป็นไทยไปสู่สายตาคนทั่วโลกได้ พร้อมกล่าวถึงการเป็นเจ้าภาพการประกวดนางงามจักรวาลของไทยในปีหน้า เชื่อมั่นว่าจะช่วยดึงดูดให้คนจากทั่วโลกเดินทางมายังประเทศไทย ช่วยขับเคลื่อนเศรษฐกิจ และการสร้างรายได้ให้ประเทศจากอุตสาหกรรมการท่องเที่ยวได้อย่างมาก
สำหรับทีมนางงามจักรวาลปี 2022 กล่าวแสดงความรู้สึกประทับใจที่ได้เดินทางมาประเทศไทย และได้เข้าพบกับนายกรัฐมนตรีในวันนี้ พร้อมกล่าวชื่นชมถึงความสวยงามของประเทศไทย และอาหารไทยที่รสชาติดี ด้านนายกรัฐมนตรีพร้อมร่วมมือกับทุกหน่วยงาน รวมถึงบริษัท JKN และองค์กรนางงามจักรวาล เพื่อเสริมสร้างภาพลักษณ์ที่ดีให้กับประเทศไทย ขับเคลื่อน Soft power ของไทยไปสู่ระดับโลก ผ่านการจัดกิจกรรมที่เกี่ยวข้องกับการประกวดนางงามจักรวาล เพื่อกระตุ้นการท่องเที่ยวและเศรษฐกิจ